Ballade i retten i Holstebro, hvor Danny Abdalla på arabisk gentagne gange tiltalte vidne: "Han siger, han vil slå mig ihjel".

51-årige libanesiske Danny Abdalla nægter sig skyldig i 33 ud af i alt 36 forhold, han er tiltalt for at have begået i perioden fra juli 2014 til december sidste år. I dag skulle første vidne i retten blandt andet kaste lys over to skudepisoder i august 2016. Ad flere omgange opstod der mundhuggeri mellem vidnet og Danny Abdalla i retten. Mens vidnet afgav forklaring, sagde Danny Abdalla pludselig noget lavmælt på arabisk. Til det sagde vidnet: - Han siger, han vil kneppe min mor - og nu truer han mig. De tilstedeværende betjente rettede sig op og var mere agtpågivende, og situationen fik dommeren til meget bestemt at forklare Danny Abdalla, at han ville blive vist ud af retslokalet, hvis han ikke holdt mund, når vidnerne afgav forklaring. Da anklageren var færdig med at spørge, var der pause. Fortsatte efter pausen Efter pausen blev vidnet ført ind i retssalen før Danny Abdalla. Da Danny Abdalla blev ført ind - inden dommer og domsmænd var tilbage i retssalen - gik han forbi vidnet og sagde igen noget til ham på arabisk. - Hvad siger han?, spurgte en betjent vidnet. - Nu truer han mig igen - han siger, han vil slå mig ihjel, svarede vidnet. Vidnet blev ført ud af retssalen igen. Danny Abdalla var vred og rakte en strakt langemand efter vidnet. Flere betjente forsøgte at tale Danny Abdalla til ro, men det var vanskeligt. Vidnet, der var ved at blive ført ud af retssalen, var også oprørt og sagde om Danny Abdalla: - Han er ikke en mand. Hændelsen blev ikke taget op, da dommer og domsmænd kom tilbage efter pausen. I stedet gik forsvareren i gang med at forhøre vidnet. Den 51-årige Danny Abdalla, der oprindelig er fra Libanon og kom til Danmark i 1992, er tidligere udvist to gange og befinder sig her i landet på tålt ophold. Det skyldes, at hans sikkerhed vurderes i fare, hvis han bliver sendt til Libanon. Nu er han igen tiltalt i 36 forhold, der vedrører voldtægt, trusler og afpresning.